정조 1년
丁酉二月初五日辰時。上御興政堂。朝講。大臣備局堂上引見入侍時。領事金尙喆。特進官洪樂純權噵。同知事沈履之。大司諫金尙集。參贊官李鎭衡。掌令柳匡國。侍讀官李在學。檢討官李儒慶。假注書金勉柱。記事官林錫喆徐龍輔。右議政鄭存謙。兼兵曹判書蔡濟恭。知事具善復。行吏曹判書徐命善。左參贊李重祜刑曹判書鄭尙淳。知敦寧尹得養。行副司直張志恒。同知中樞府事李漢膺。戶曹參判金魯鎭。行都承旨洪國榮。右副承旨鄭民始。事變假注書李運彬。以次進伏訖。上讀前受音。上番李在學。進講春秋第三卷。自夏城中丘。止來世之意也。上讀新受音訖。在學陳文義曰。爲民立君。其旨深矣。天之所以立君者。非以天下奉一人。卽以一人治天下也。若有一夫不獲其養。則是失人君之責也。生養遂然後敎化行。敎化行然後風俗美。故治民之道。專在於養之一字。傳所云愛其力者。卽養之之道也。伏願深留聖念。每於政令施措之際。毋忽爲民立君四字之義焉。上曰。所陳好矣。儒慶曰。夏月固非興土功之時。而勞民築城。已失使民以時之道。聖人特書之意。此可見矣。蓋人君治民之要。不越乎使民以時。不勞民力也。民力勞則怨咨興。怨咨興則衆心離。爲人上者。若知此義。則自當愼重於用民力矣。伏望深留聖意焉。上曰。所陳好矣。尙喆曰。人君爲國之本。只在於節用愛民。使民以時。而使之以時。則是亦爲節用之道也。廈氈之上。常以愛民力爲念。毋或放過。則其於用民之事。自無非時之患。而愛恤之意。恒流於蔀屋之中矣。儒臣所陳。極爲切實。伏望體念焉。上曰。當留念矣。履之曰。古者侯國來聘於上國。而此云天王使。凡伯聘於魯者。亦與下堂而見諸侯。無異也。聖人特書之意。於此見矣。上曰。然矣。樂純曰。儒臣所達爲民立君之說。誠好矣。節用愛民。使民以時。治天下之大經大法也。爲人君者。孰不欲愛民節用也。然而爲下者。不能奉承德意。則亦無其效也。向來貪官汚吏。專以剝割爲事。蔑法殃民。無所不至。如此則我聖上軫恤之意。安得以下布哉。苟究其本。則亦在於擇選方伯守令。伏望留念焉。又曰。下文齊侯使其弟年來聘云者。聖人貶書之意。亦有以也。齊侯之愛其同母弟。固理也。而溺於寵愛之私。反害於理。蓋天地間事物。莫不有則。無過不及。皆有正當底道理。人君凡於事物上。尤當斟量尺度處置得宜。然後愛惡得其正。無偏係之私矣。聖學高明。實無容仰裨。而其於循理祛私之方。益加勉力焉。上曰。所陳甚好矣。噵曰。使民以時。最爲節用愛民之本。而近來守臣。多有爲褊裨之賞資。或設不時之城役。此弊宜加嚴防。適因文義。敢此仰達矣。上曰。從當申飭矣。鎭衡曰。經筵玉堂。皆已陳達臣別無所達矣。上命經筵先退。尙喆存謙進前問候。上曰。一樣矣。尙喆等曰。王大妃殿氣候。若何。上曰。安寧矣。尙喆等曰。惠慶宮氣候。亦何如。上曰。安寧矣。尙喆曰。今番行幸。自永陵詣弘陵時。三處晝停。自爾遲滯植炬等節。不可置之矣。上曰。當未昏前入達。然後可以行展拜。而且聞前兵判所奏。自永陵距弘陵不遠。夕陽時可以得達云。十二日四更動駕。則天明時。可到晝停所矣。濟恭曰。昨已仰達。而若如元陵行幸時例。趁早動駕。則似無慮矣。尙喆曰。此慶尙監司李衍祥狀啓也。以道內綿農荐歉。實難以本色責納。依前例大同木。從民願。倂以純錢代捧事。請令廟堂稟旨。分付矣。道臣之爲民狀請如此大同木之以錢代納。亦多前例。依請擧行之意。分付。何如。上曰。依爲之。出擧條尙喆曰。全羅監司李普行狀啓也。備陳本道山沿綿農擧皆失稔之狀。仍以爲。丙申條山郡大同木及茂朱田稅木。竝以純錢上納事。請令廟堂稟處矣。昨年綿農。果爲失稔。道臣之爲民狀請如此。山郡大同木。從民願使之擧行。至於田稅木。係是惟正之貢。事面稍異。而所請者。不過茂朱一邑。曾亦有例。一體許施。何如。上曰。依爲之。出擧條尙喆曰。此平安監司徐命膺狀啓也。枚擧平壤庶尹金獻柱牒呈。以爲本府民家失火。延燒爲七十三戶。失火民人等處。會付耗米考例題給事。請令廟堂稟旨。分付矣。此是應行之舊例。依狀請擧行之意。分付。何如。上曰。依爲之。出擧條尙喆曰。此黃海監司李性源狀啓也。以爲道內僻路十四邑之冬至使行時。出站有弊。再昨年新頒定式。合十四邑。輸送乾價於直路五邑。使之擔當支供矣。惟此五邑。處在孔途。大小使星。殆無虛日。而又以十四邑之弊。從而加之。官民俱困。實有渙散之慮。依前分站事。令廟堂稟旨分付爲請矣。當初竝站之燮通。卽僻路各邑之願也。到今分站之。復舊。卽直路五邑之願也。此不可勒令擧行。而五邑之中。如黃瑞之不以爲苦處。仍使之竝站。可也。不願竝站者。依前分站。亦可也。毋論五邑之一倂復舊與就其中區別與否。詳察邑弊民情。使之闊狹擧行之意。分付。何如。上曰。依爲之。出擧條尙喆曰。慶尙監司李衍祥。平安監司徐命膺。咸鏡監司趙重晦。全羅監司李普行。黃海監司李性源。江原監司金履素放未放啓本中。本司所管定配罪人仍秩所犯。俱係不輕。竝依啓聞施行之意。分付。何如。上曰。依爲之。出擧條尙喆曰。三水江界兩處犯越罪人等。依乾隆八年犯越罪人金時宗例。免死減等咨文來到矣。取考謄錄。則只有回咨。別無稱謝之事。今此回咨。亦依金時宗例。令承文院撰出。定禁軍給馬下送于灣府。使之傳給鳳城將處。以爲轉送北京之地。何如。上曰。依爲之。出擧條尙喆曰。黃海兵使李漢泰報備局狀牒。以爲春操今方設行。而頃因統制使査啓。管下守令赴操。仍參試射事。自兵曹行會矣。本營行操後。各鎭邊將諸將官等試射中不中。當爲修啓。而至於守令。只領兵赴操而已。元無試射之例。今番春操之何以擧行。速賜指揮爲辭矣。取考諸道謄錄。則兩南外赴操守令。元無參射之例。何以爲之乎。上曰。使之各依舊例擧行。可也。出擧條尙喆曰。俄因文義。以愛民力。有所仰達。而近聞外方傳說。則沿路驛長輩。托以禁都。捕校之陸續下來。橫奪行旅之牛馬。任自。執留。作弊多端云。事極萬萬驚駭。畿內海西關東道臣處。以此意各別嚴飭。使之査實痛禁。何如。上曰。各申飭。可也。出擧條尙喆曰。大小科期。次第不遠矣。凡係嚴科試之道。爲試官者。必當着意奉行。而若以二所言之。墻垣頹廢。防限無嚴。至有餠婆酒媼攔入場屋之事云。事之駭然。孰甚於此。今番所排棘圍。各別嚴飭擧行。俾無如前日疎虞而初終場書題。俱當出解題。若其書冊之挾持。隨從之雜亂。尤不可不禁。如是申飭之後。若復如前。則不但士子之抵罪。當該試官。亦難免重責。以此預先出擧條另飭。何如。上曰。各別嚴飭。可也。出擧條命善曰。書冊嚴禁。亦難處矣。至於終場。若無四書。則似難成樣矣。上曰。毋論初終場。只禁其太甚好矣。濟恭曰。終場則不見書冊。實難作文。而亦不可以此。不禁其挾冊。終場解題。縣之。似好矣。上曰。此等處。亦當有闊挾。而朝廷命令。只當守法。可也。書冊則禁其太甚。故不及身而至於隨從。則各別嚴禁。若有如前欄入之擧。則自試所草記退場。亦何妨也。在學儒慶曰。只若搜不及身。則法禁漸弛。實無其效矣。民始曰。終場懸題時。亦爲揭示解題。而書冊則嚴禁好矣。尙淳曰。聞中國科場。亦甚嚴。所謂片壁。爲科場刊行者云矣。樂純曰。科場不可不嚴飭。士習之澆漓。風俗之偸薄。專由於科場。且近來科儒之詩賦。不能成樣。入場借手者。十居八九。向來朴天衡。疏論巨擘之弊。而此尤當痛禁矣。上曰。此弊其來已久。矯捄之本。實在於勵恥。亦難以刑政率之矣。存謙曰。淸白吏抄選。卽列聖朝攸行之典。而生存人被抄。則以廉謹爲目。身殁後被選。則以淸白爲名。今當懲貪之日。宜先奬廉之擧。而廉謹之抄。雖難遽議。至於淸白之選。則自有身後已定之公論。依例抄選。不但爲修明舊典之道。實有裨於新服淸明之治。礪世磨鈍之政。故敢此仰達矣。上曰。依爲之。存謙曰。挽近以來。年穀不登。閭里窮空。人無恒産。其中婚嫁之失時。喪葬之過限者。尤爲矜惻。宜先軫念。分付諸道。搜訪其尤甚者。營邑依續典。另加顧助事。申飭。何如。上曰。依爲之。已上出擧條上曰。纂輯郞廳仕進人員中。帶館職者。一竝許遞。出榻敎上曰。纂輯郞廳幾人乎。尙喆曰。李在學姑爲減下。其他或病或在外。故仕進者不過數三人矣。上曰。李在學減下代。一人啓下。可也。存謙曰。以尹塾差出好矣。上曰。副校理尹塾纂輯郞廳差下。出榻敎濟恭曰。在前經宿行幸時。侍衛中本曹堂上二員。郞廳四員。摠府堂六員。郞廳四員。武兼十員隨駕。而其餘守宮外。到慕華館落後入來。各其司留都。翌日回鑾時。出去慕華館。祗迎侍衛矣。今亦依此擧行乎。敢稟。上曰。依爲之。濟恭曰。守宮大將。例於東所入接。而才因纂輯說廳。內兵曹則移直東所矣。回鑾間姑令還入本曹。守宮大將。依前入接東所。何如。上曰。依爲之。濟恭曰。昨年元陵行幸時。前廂訓局軍兵。以十哨磨鍊矣。今番則與當日回鑾有異。以幾哨擧行乎。行副司直張志恒曰。陵幸時隨駕步軍。或以十六哨。或以十四哨。或以十二哨。或以十哨。或以八哨。臨時稟定矣。上曰。以十四哨爲之。濟恭曰。酌獻禮時挾輦軍一百名。禁軍全數磨鍊乎。敢稟。上曰。挾輦軍置之。禁軍只以入直磨鍊。可也。志恒曰。隨駕馬兵哨數。每當行幸。臨時稟定矣。今番則以幾哨擧行乎。敢此仰達。上曰。依前以六哨擧行。可也。以上竝出擧條尙集匡國在學進伏曰。請和緩爲先削去其號。依律處斷。措辭見上上曰。不允。尙集匡國在學曰。請還寢付處罪人韓翼謩放送之命。仍施遠竄之典。措辭見上上曰。不允。尙集匡國在學曰。請亟寢付處罪人金相福放送之命。爲先施以遠竄之典。措辭見上上曰。不允。在學退伏。尙集匡國曰。請黑山島定配罪人金龜柱。依律處斷。措辭見上上曰。不允。尙集匡國曰。請楸子島荐棘罪人趾海。濟州牧定配罪人纘海。更令王府。拿鞫嚴問。快施當律。措辭見上上曰。不允。尙集匡國曰。請洪樂任。亟命王府。拿鞫嚴問。措辭見上上曰。不允。尙集匡國曰。請還寢尹象厚放歸田里之命。仍施絶島定配之典。措辭見上上曰。不允。尙集匡國曰。請杖配罪人韓命周亟令王府設鞫嚴問。措辭見上上曰。不允。尙集匡國曰。請新智島定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。尙集曰。請旌義縣荐棘罪人尹泰淵。亟令王府拿鞫。嚴問得情。快正王法。措辭見上上曰。不允。尙集曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。尙集曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。尙集曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。尙集曰。請海南縣竄配罪人金載順。亟令王府。拿鞫嚴問。措辭見上上曰。不允。尙集曰。請海南縣定配罪人李弘濟。亟令王府。拿鞫嚴問。措辭見上上曰。不允。尙集曰。請還寢南海縣島配罪人尹蓍東放送之命。措辭見上上曰。不允。匡國曰。請梁山郡定配罪人錫達。依律處斷。措辭見上上曰。不允。匡國曰。請河東府定配罪人李克生。依律處斷。措辭見上上曰。不允。匡國曰。請大靜縣爲奴罪人金壽賢。依律處斷措辭見上上曰。不允。匡國曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。匡國曰。請放逐罪人安大濟。更令王府拿鞫得情。措辭見上上曰。不允。匡國曰。請昌城府定配罪人趙𡷗。更令王府。拿鞫得情。措辭見上上曰。不允。匡國曰。請南海縣竄配罪人金載順。亟令王府。拿鞫嚴問。措辭見上上曰。不允。匡國曰。請韓後翼。亟令王府。拿鞫嚴問。措辭見上上曰。不允。匡國曰。請黑山島荐棘罪人述海。拿鞫嚴問得情。措辭見上上曰。不允。匡國曰。請削黜罪人李澤遂會遂。竝施屛裔之典。措辭見上上曰。不允。匡國曰。請削黜罪人金漢耆亟施竄配之典。措辭見上上曰。不允。匡國曰。請洪龍漢遠地定配。措辭見上上曰。不允。匡國曰。請罷乙未五月庭試榜。措辭見上上曰。不允。上顧謂大臣曰。今當新年。宜施曠蕩之典至如趙𡷗等事。似有參酌之道矣。匡國替達。民始曰。上敎只及大臣。而臺臣替當陳奏。有損筵體。掌令柳匡國。推考。何如。上曰。勿推。出擧條匡國曰。臣庸愚孤陋。於前席奏事之際。自失臺體。至有承宣請推之擧。臣何敢冒居臺次乎。請命遞斥臣職。上曰。勿辭。民始曰。掌令柳匡國再啓煩瀆。退待勿論矣。上曰。知道。出擧條匡國退伏。在學曰。掌令柳匡國。旣承退待之批。不卽出去。還伏坐次。雖緣生疎之致。難免顚錯之失。掌令柳匡國。推考。何如。上曰。依爲之。出擧條尙集曰。歲首守令之薦。法意有在。日昨薦單還給之命。深仰飭勵之聖意。而許多剡擧。未必盡是庸雜。則一竝勿施。恐有欠於綜核之政。請取其原單。出付選部。使之鑑別取捨。上曰。所陳雖是。當初荐單勿施之命。予意亦非不在。至於銓曹之鑑別取捨。豈非難行之事乎。出擧條尙集曰。只憑朝紙所出。輒有愚見。遽然陳達。及承聖批。不賜允許。論事不審之失著矣。何可晏然於臺次乎。請命遞斥臣職。上曰。勿辭。亦勿退待。尙集曰。廷臣之出入必告。亦關朝綱之一端。而副校理李獻慶。方帶館銜。任情徑行。聖敎分揀。雖出曲恕。事關後弊。不可無飭。請副校理李獻慶罷職。上曰。旣是襲謬之致。推考。可也。以上竝出擧條尙喆曰。李獻慶乙亥年闡義昭鑑印出時。爲郞廳矣。今番纂輯。又爲郞廳矣。朝臣中堂下久勤。無出於此人矣。上曰。此人登科。乃是癸亥榜矣。業欲下敎。而姑未及爲之矣。上曰。近來掖隷中或有犯夜者。甚至於假稱恣行云。事極駭然。捕將各別申飭。可也。志恒漢膺曰。連爲嚴飭矣。致有此下敎。不勝惶悚矣。上曰。兵曹郞廳入侍。出榻敎兵曹佐郞柳誼進伏。上曰。犯夜別監三人中二人。各決棍十度。一人年少。故特爲斟酌決棍五度後。以今番則渠輩自首。故略示警飭。此後若復現捉於廉察。則各別嚴處之意。分付放送。可也。上命書傳敎曰。近者掖隷。雖以法禁之嚴。不得恣意犯夜云。而或不無旣捉圖免者。亦不無變名肆行者。事極駭然。三軍門大將。左右捕將。一竝從重推考。當該掖隷。旣皆自一竝令兵曹決棍。又有假稱書樓別監者云。尤甚駭然。姑先從重決棍。分付掖庭署。卽爲除名。又命書傳敎曰。政事當日爲之。仍命退。諸臣以次退出。